Διάταξη του Δικαστηρίου (τμήμα μείζονος συνθέσεως)
της 3ης Φεβρουαρίου 2014 — Câmpean και Ciocoiu
(Συνεκδικασθείσες υποθέσεις C‑97/13 και C‑214/13)
«Προδικαστική παραπομπή — Εσωτερικοί φόροι — Άρθρο 110 ΣΛΕΕ — Φόρος λόγω ρυπάνσεως επιβαλλόμενος κατά την πρώτη ταξινόμηση των αυτοκινήτων οχημάτων — Ουδετερότητα του φόρου μεταξύ εισαγόμενων μεταχειρισμένων αυτοκινήτων οχημάτων και παρόμοιων αυτοκινήτων ευρισκόμενων ήδη στην εγχώρια αγορά»
1.                     Φορολογικές διατάξεις — Εσωτερικοί φόροι — Απαγόρευση διακρίσεως μεταξύ εισαγομένων προϊόντων και ομοειδών εγχωρίων προϊόντων — Ομοειδή προϊόντα — Έννοια — Μεταχειρισμένα αυτοκίνητα που βρίσκονται στην εγχώρια αγορά κράτους μέλους και εισαγόμενα μεταχειρισμένα αυτοκίνητα του ίδιου τύπου, με τα ίδια χαρακτηριστικά και στον ίδιο βαθμό φθοράς — Εμπίπτουν (Άρθρο 110 ΣΛΕΕ) (βλ. σκέψη 24)
2.                     Φορολογικές διατάξεις — Εσωτερικοί φόροι — Φόρος λόγω ρύπανσης πλήττων τα αυτοκίνητα οχήματα κατά την πρώτη ταξινόμησή τους στην ημεδαπή — Μέτρο που αποτελεί αντικίνητρο για τη θέση σε κυκλοφορία, στο εν λόγω κράτος μέλος, μεταχειρισμένων αυτοκινήτων που έχουν αγοραστεί σε άλλα κράτη μέλη, αλλά όχι και για την κτήση στην εγχώρια αγορά μεταχειρισμένων αυτοκινήτων ίδιας παλαιότητας και ίδιου βαθμού φθοράς — Δεν επιτρέπεται (Άρθρο 110 ΣΛΕΕ) (βλ. σκέψεις 25, 31-33 και διατακτ.)
3.                     Προδικαστικά ερωτήματα — Ερμηνεία — Διαχρονικά αποτελέσματα των αποφάσεων περί ερμηνείας — Αναδρομική ισχύς — Όρια — Ασφάλεια δικαίου — Εξουσία εκτιμήσεως του Δικαστηρίου (Άρθρο 267 ΣΛΕΕ) (βλ. σκέψεις 35, 36, 39, 40)
Αντικείμενο
Αιτήσεις προδικαστικής αποφάσεως — Tribunalul Sibiu και Curtea de Apel București — Φόρος λόγω ρυπογόνων εκπομπών πλήττων τα αυτοκίνητα οχήματα κατά την πρώτη ταξινόμησή τους ή επ’ ευκαιρία της πρώτης μεταγραφής του δικαιώματος ιδιοκτησίας επ’ αυτών — Απαλλαγή των οχημάτων για τα οποία κατεβλήθησαν προηγουμένως φόροι — Δυνατότητα ανακτήσεως των πληττόντων τα εν λόγω οχήματα και καταβληθέντων προηγουμένως φόρων διά της προσφυγής στη δικαιοσύνη — Αναστολή της καταβολής του φόρου για οχήματα που βρίσκονται ήδη στην εγχώρια αγορά — Ενδεχόμενη αποθάρρυνση της θέσεως σε κυκλοφορία μεταχειρισμένων αυτοκινήτων αγορασθέντων σε άλλα κράτη μέλη — Συμβατότητα της εθνικής κανονιστικής ρυθμίσεως προς το άρθρο 110 ΣΛΕΕ
Διατακτικό
Το άρθρο 110 ΣΛΕΕ έχει την έννοια ότι αντιτίθεται σε σύστημα φορολογήσεως, όπως το θεσπισθέν και στη συνέχεια περιορισθέν από την επίμαχη στις διαφορές των κύριων δικών εθνική νομοθεσία, με το οποίο κράτος μέλος επιβάλλει επί των αυτοκινήτων οχημάτων φόρο λόγω ρυπάνσεως ο οποίος έχει διαμορφωθεί κατά τρόπο ώστε να αποτελεί αντικίνητρο για τη θέση σε κυκλοφορία, στο εν λόγω κράτος μέλος, μεταχειρισμένων αυτοκινήτων που έχουν αγοραστεί σε άλλα κράτη μέλη, αλλά όχι και για την κτήση στην εγχώρια αγορά μεταχειρισμένων αυτοκινήτων ίδιας παλαιότητας και ίδιου βαθμού φθοράς.